In 2006 was daar die Nasionale Colloquium en in 2007 is ’n herderlike skrywe met die titel Identiteit en relevansie van die NHKA in die 21ste eeu in die Kerk versprei. In 2007 het die Algemene Kerkvergadering verder opdrag gegee dat die Kerkorde hersien moet word, sodat die missionale wese van die Kerk (missio Dei) sterker verwoord word. Die opdrag is tydens die 69ste AKV (2010) bevestig en ’n dokument Ekklesiologiese kontoere met die oog op die herskrywing van die Kerkorde is aanvaar. In 2013 het die AKV vir twee dae besin oor Kerkwees in die toekoms en is opdrag gegee dat navorsing gedoen word oor die bekostigbaarheid en volhoubaarheid van die Kerk.
Met dié beginsel in gedagte, is ’n proses begin om die Kerkkantoor in Pretoria te omskep in ’n Sinodale Dienssentrum, wat daarop ingestel is om aan gemeentes bepaalde dienste te lewer. Dit sluit sake in soos pensioen- en mediese fondse, bewaring van inligting soos deur die landswet voorgeskryf, ouditdienste en so meer.